Samia Nkrumah

**Honourable Samia Yaba Christina Nkrumah** (dem born am 23 June 1960) be Ghanaian politician den former chairperson give de Convention People's Party (CPP) wey dey make am de first shoddie wey ever head major political party insyd Ghana. Insyd 2008 parliamentary election, she win de Jomoro constituency seat for ein first attempt. She be de daughter of Osagyefo Dr. Kwame Nkrumah, de first President of Ghana.

## Ein Early life den education
Dem born Samia for Aburi insyd Eastern Region of Ghana insyd 1960. Dem force am say make she lef Ghana plus ein mummy den brothers for de day of de 1966 military coup wey overthrow Kwame Nkrumah. De Egyptian government resettle de family insyd Egypt. She return go ein family demma syd insyd de year 1975 at de invitation of General Acheampong ein National Redemption Council government wey she attend Achimota School. However, she lef de country again as ein mummie decide say she go return go Egypt insyd de early 1980s. Samia proceed go London, later wey she plete ein studies at de School of Oriental den African Studies of de University of London insyd United Kingdom, wey she obtain degree of Bachelor Arabic Studies insyd de year 1991. She sana plete ein Master's degree at de same institution insyd de year 1993.

## Ein Career
Honorouble Samia Nkrumah start work as bank clerk plus de London branch of de Bank of India insyd 1984. She sana work plus *Al-Ahram* as journalist insyd various capacities wey start from de year 1989. Insyd 2024, she start dey work for sam coconut factory insyd Jomoro Constituency, sam initiative wey dey seek say ego make de Jomoro community sam Global Hub give Coconut Processing den add value give menners wey dey live for der.

## Ein Politics
Insyd sam article about am, wey ein title be "De new Mandela be shoddie - The new Mandela is a woman", de *Huffington Post* describe den analyze ein impact for Ghanaian den African politics top. She be one of de founders of Africa Must Unite, wey dey aim say dem go promote Kwame Nkrumah ein vision den political culture. As part of dis philosophy, she decide say she go go into active politics insyd Ghana. Insyd 2023, she intend say she go contest give de Jomoro Constituency seat as Independent Candidate insyd de 2024 Ghanaian general election. Samia Nkrumah, former member of parliament den chair of major political party insyd Ghana, urge de president say he go veto sam anti-LGBT bill, wey she dey bell am “brutal, harsh, den unjust.” Insyd February 28, Ghana ein parliament pass draconian bill wey dey increase criminal penalties for consensual same-sex conduct wey edey criminalize individuals den organizations wey dey advocate for de rights of LGBT menners. Additionally, de bill dey criminalize failure say you go fi report LGBT person give de authorities den say you go fi report anybro wey use demma social media platform produce, publish, anaa disseminate content wey dey promote activities wey de bill dey prohibit.

Since then, prominent individuals, like Nkrumah, urge President Nana Akuffo Addo say make he reject de bill. Dis dey include memo from Ghana ein finance minister give de president, warning of de bill ein disastrous economic consequences if like efor cam turn law.

### Member of Parliament
Insyd December 2008, she contest de Jomoro constituency seat insyd de Western Region of Ghana wey she beat de incumbent MP, Lee Ocran of de National Democratic Congress (NDC) plus majority of 6,571, wey make she win about 50% of de total valid votes cast. Being ce only CPP member of parliament, na she for either align plus NDC wey na dem be majority insyd parliament anaa de minority NPP. She decide on de latter, wey she aligning plus de NPP insyd de House of 5th Parliament of de 4th Republic of Ghana. She represent de constituency from 2011 go 2015.

### Chairperson give CPP
She cam turn de first shoddie wey ever head major political party insyd Ghana. Ein victory, along plus three oda shoddie members of de party, dey mark de renaissance of de ailing CPP, den sam affirmation of de party ein long held tradition say dem go promote shoddies demma rights (women's rights). Dem elect am as de first shoddie chairperson of de Convention People's Party insyd 10 September 2011. She win de poll plus 1,191 votes, den ein nearest contender, de incumbent, poll 353 votes. Plus dis feat, she cam turn de first shoddie wey ever head major political party insyd Ghana. She serve insyd dis role till 2015.

## Ein Personal life

Samia be de second kiddie den daughter of Kwame Nkrumah, Ghana ein first President den Fathia Nkrumah. Na Kwame Nkrumah be de first Prime Minister den President of Ghana, wey lead de Gold Coast go independence from Britain insyd 1957.

Sam influential advocate of pan-Africanism, na Nkrumah be founding member of de Organization of African Unity den winner of de Lenin Peace Prize from de Soviet Union insyd 1962.

Samia get two brothers: Gamal Nkrumah, Sekou Nkrumah. She sana get older half-brother, Professor Francis Nkrumah, retired lecturer den consultant pediatrician wey work as director at de Noguchi Memorial Institute for Medical Research insyd Legon, Ghana. Insyd July 2023, she cam get debate plus ein bro Sekou Nkrumah for whether say na dema poppie be dictator anaa na he no be dictator.

After say dem overthrow ein poppie insyd Ghana ein first successful military coup d'état  insyd 4 February 1966, na Samia, ein mummy, den ein brothers, for run go Cairo, Egypt plus plane wey Egyptian President, Gamal Abdel Nasser send cam Ghana, so say dem go stay insyd de country wey ein father too run go Guinea.

She marry Michele Melega, sam Italian-Danish man. Dem get kiddie (son), Kwame Thomas Melega. Samia be fluent insyd Arabic, Italian, Danish, den English. She work chao years as journalist den media consultant, wey dey include Egyptian media space. She sana advocate against kiddie marriage (child marriage), give shoddies demma empowerment (women's empowerment), den shoddies affairs (women's affairs).

## References


## External links

* *Convention People Party.org:* 
* *The Huffingtonpost:**HuffPost*. 13 June 2009.
* *Financial Times:*  *Financial Times*. 20 April 2012.
* *Jeune Afrique:* September 2011.
* *Ghanaweb:*30 November 2001.
* *Ghana Broadcasting Corporation:* 
* *Citifmonline:* 
* *Ghana to Ghana.com:*